D ô v o d o v á    s p r á v a 

Všeobecná časť

	Návrh zákona je vypracovaný podľa Plánu legislatívnych úloh vlády Slovenskej republiky na rok 2002.

	Pri príprave nového zákona o audítoroch a Slovenskej komore audítorov sa maximálne prihliadalo na ustanovenia Ôsmej smernice Rady Európskeho spoločenstva, ktorá sa týka schvaľovania osôb poverených zákonnou kontrolou účtovných dokladov. Návrh zákona upravuje postavenie a činnosť audítorov, audítorských spoločností, asistentov audítorov, definuje audítorské služby, postavenie a pôsobenie Slovenskej komory audítorov, zodpovednosť audítorov za poskytované služby a povinnosti audítorov.

Samotná filozofia zákona sa nemení, vychádza z Ôsmej smernice Rady Európskeho  spoločenstva.  Jej premietnutím do zákona o audítoroch a Slovenskej komore audítorov  prišlo k harmonizácii požiadaviek kladených na osoby vykonávajúce audit účtovných závierok s vyspelými európskymi krajinami. Prístup k výkonu povolania, kladenie požiadaviek na získanie certifikátu je na vysokej úrovni a je založený, tak ako v ostatných európskych krajinách, na získaní požadovaného vzdelania, preukázaní odbornej praxe spočívajúcej vo vykonávaní auditu účtovných závierok v účtovných jednotkách. Zákon ustanovuje podmienky pre vstup do profesie  ako pre asistentov audítorov, tak pre audítorov. Vstup do profesie sa uskutočňuje úspešným vykonaním odbornej skúšky z účtovníctva a oblastí ekonomickej teórie ako aj z ostatných právnych noriem  platných v SR. Po splnení zákonom predpísaných podmienok získa audítor certifikát, na základe ktorého požiada o vydanie licencie. Až na základe licencie môže audítor poskytovať audítorské služby. Sprísňujú sa podmienky v tom zmysle, že ak audítor neposkytuje audítorské služby počas troch po sebe idúcich rokoch, musí sa opätovne podrobiť skúške. Pre audítorské spoločnosti sa sprísňujú povinnosti tak, že osoby, ktoré nie sú audítormi podľa tohto zákona nesmú poskytovať na našom území audítorské služby, ani žiadnym spôsobom zasahovať do výkonu audítorských služieb. 
Prax asistenta audítora je vykonávaná pod dohľadom audítora alebo audítorskej spoločnosti, ktorá má licenciu na výkon tejto činnosti. Rozvojom audítorstva u nás, ktoré je sprevádzané  štrukturálnymi zmenami  a rozvojom ekonomiky a s tým spojenou potrebou auditu  obchodných spoločností a niektorých iných subjektov, ktorým túto povinnosť určil zákon, vzniká potreba legislatívnej zmeny  zákona na princípe precizovania niektorých ustanovení  a zároveň vytvorenia možností ďalšieho rozvoja tejto profesie, prostredníctvom ustanovení, ktoré doteraz boli uvedené len v audítorských štandardoch, ktoré sú iba odporučením. Slovenské audítorské štandardy nadväzujú na medzinárodné audítorské štandardy.  Zákon preberá dôležité prvky z týchto štandardov do legislatívy, aby bol vytvorený záväzný rámec  pri výkone tejto činnosti. Súčasne však zákon ponecháva možnosť, aby detailné postupy riešili audítorské štandardy, ktoré pružne reagujú na rozvoj tejto profesie vo svete.
Medzi precizované oblasti patrí oblasť zabezpečenia „čistoty“ tejto profesie. Ide o oblasť osobných požiadaviek kladených na audítora alebo audítorskú spoločnosť a to forme požadovania bezchybného charakteru. V nadväznosti na audítorské štandardy prišlo k zadefinovaniu audítorských služieb. Kladie sa dôraz na   audítorskú správu, ktorá je výsledkom audítorských služieb a na predkladanie výsledkov audítorských služieb. Dôraz sa kladie na audítorskú dokumentáciu.
Rozširujú sa právomoci, ale aj povinnosti  Slovenskej komory audítorov, ktorá pri kontrole kvality vykonávania audítorských služieb má oprávnenie vstupovať do audítorskej dokumentácie, vyžadovať zdôvodnenia audítorovho postupu a v prípadoch vydania neadekvátneho výroku dať podnet na disciplinárne konanie. Komora je povinná poskytovať audítorom ponuky vo vzdelávaní tak, aby audítor absolvoval každý rok určitý počet hodín vzdelávania, čím sa dosiahne sústavné udržiavanie a zvyšovanie odbornej spôsobilosti audítorov. Oblasť vzdelávania je dôležitou oblasťou aj pre asistentov audítorov. Ich príprave sa musí venovať vyššia pozornosť, čo kladie nároky na komoru, aby pripravila taký lektorský zbor z radov nielen vysokoškolských profesorov, ale aj z radov aktívnych audítorov a tiež zahraničných lektorov. 

	Návrh nového zákona je porovnateľný s právom Európskeho spoločenstva a odporúčaniami Ôsmej smernice Rady  č. 84/253/EHS o požiadavkách kladených na osoby  poverené vykonávať povinné overovania podkladov účtovníctva. Navrhovaný zákon je zlučiteľný s právom Európskych spoločenstiev a s právom Európskej únie.

	Návrh zákona nemá dopad na štátny rozpočet, ani na zamestnanosť.
	Návrh zákona je v súlade s Ústavou Slovenskej republiky a ostatnými právnymi predpismi Slovenskej republiky.

DOLOŽKA  ZLUČITEĽNOSTI
návrhu zákona o audítoroch a Slovenskej komore audítorov
s právom Európskych spoločenstiev a právom Európskej únie

1.   Navrhovateľ zákona:
      Vláda Slovenskej republiky.

2.   Názov návrhu zákona:
       Zákon o audítoroch a Slovenskej komore audítorov

3.    Záväzky Slovenskej republiky vo vzťahu k Európskym spoločenstvám 
      a Európskej  únii:

a)	Návrh zákona o audítoroch a Slovenskej komore audítorov patrí medzi prioritné oblasti aproximácie práva obsiahnuté v čl. 70 Európskej dohody o pridružení – časť vedenie účtov a dane podnikov a medzi priority odporúčané v Bielej knihe – kapitola 16 Účtovníctvo. Spolupráca pri audítorstve je upravená v čl. 84 Európskej dohody o pridružení. V Národnom programe pre prijatie acquis communautaire je problematika návrhu obsiahnutá v kapitole č. 5 – Právo obchodných spoločností, pričom prijatie nového zákona o audítoroch nie je zaradené medzi priority. Podľa partnerstva pre vstup návrh zákona taktiež nie je prioritou. V zmysle screeningu je problematika návrhu zákona obsiahnutá v kapitole 5 – Právo obchodných spoločností. Podľa Plánu legislatívnych úloh vlády Slovenskej republiky na rok 2002 sa má návrh zákona predložiť na rokovanie vlády Slovenskej republiky v mesiaci apríl 2002.
b)	Z negociačnej pozície ku kapitole č. 5 – Právo obchodných spoločností nevyplynuli pre Slovenskú republiku vo vzťahu k návrhu zákona osobitné záväzky.
   
4.	Problematika návrhu zákona je v práve Európskych spoločenstiev je        
      upravená:
a)	v čl. 43 – 48 Zmluvy o založení Európskeho spoločenstva v jej amsterdamskom  znení

v Ôsmej smernici Rady č. 84/253/EHS  z 10. apríla 1984, vydanej na  
        základe  článku 54 odseku 3 písm. g) Zmluvy o požiadavkách  
        kladených na osoby oprávnené vykonávať povinný audit účtovných    
        dokladov.
b)
c)
d)

5.  Stupeň zlučiteľnosti návrhu zákona  s právom Európskych spoločenstiev          
     a právom Európskej únie:
     a) úplná zlučiteľnosť.                                                                                         

6.   Gestor :
     Ministerstvo financií Slovenskej republiky.
 
7.   Zákon sa nepripravoval za účasti expertov.

Osobitná časť dôvodovej správy

K § 1

V § 1 sa vymedzuje obsah zákona, ktorým sa upravuje audítorská profesia v Slovenskej republike, postavenie a činnosť audítorov a audítorských spoločností, asistentov audítora, podmienky, za ktorých sa poskytujú audítorské služby, vznik, postavenie a pôsobenie Slovenskej komory audítorov.

K § 2

Ustanovuje predmet činnosti audítorov, ktorým je poskytovanie audítorských služieb. Poskytovaním audítorských služieb  sa rozumie audit účtovných závierok a audit  údajov uvedených vo výročných  správach a súlad s týmito účtovnými závierkami, ktorých výsledkom je v nadväznosti na § 15 ods. 6  správa vypracovaná audítorom. V tejto správe  audítor vyjadrí názor na účtovnú závierku vo forme a podľa požiadaviek stanovených v audítorských štandardoch. Na audit účtovných závierok nadväzuje audit ďalších skutočností a oblastí ustanovených podľa osobitných predpisov, ako  sú napríklad požiadavky Národnej banky Slovenska  pri audite bánk. Pod audítorskými službami sa rozumie audit účtovných závierok a súlad výročných správ s nimi, ktoré sú zostavené podľa medzinárodných účtovných štandardov (IAS) alebo podľa iných uznávaných účtovných zásad (GAAP, IPSAS),vykonaných audítorom alebo audítorskou spoločnosťou, ktorá je zapísaná v príslušnom zozname, ktorý vedie Slovenská komora audítorov (ďalej komora). Ostatné služby poskytnuté audítorom sú  vymedzené a rozpracované v audítorských štandardoch. Objednávateľ si tieto služby objednáva práve preto u audítora alebo audítorskej spoločnosti, že má dôveru k jeho odbornosť.  Audítorské služby podľa tohto zákona môže poskytovať  fyzická osoba, ktorá má licenciu a je zapísaná v zozname audítorov, ktorý vedie komora podľa § 7 a audítorská spoločnosť, ktorá má licenciu a je zapísaná v zozname audítorských spoločností, ktorý vedie komora podľa § 8. 

K § 3

Za účelom zabezpečenia vysokej odbornej úrovne musí uchádzač  mať vysokoškolské vzdelanie druhého stupňa ekonomického zamerania, prax vrátane odbornej praxe asistenta audítora, byť bezúhonný a úspešne vykonať audítorskú skúšku podľa § 9 pred skúšobnou komisiou. Po splnení týchto podmienok vydá komora uchádzačovi certifikát. Uchádzač, ktorým je zahraničný audítor vykonáva audítorskú skúšku z  účtovníctva a z príslušných častí právnych odvetví ustanovených v skúšobnom poriadku.

K § 4

Fyzická osoba môže požiadať o zapísanie do zoznamu audítorov a komora ho do zoznamu zapíše do dvoch mesiacov  len za predpokladu splnenia podmienok ustanovených pod písmenami a) až d).  Ku dňu zápisu v nadväznosti na § 6  komora vydá osobe licenciu na poskytovanie audítorských služieb.  V prípade, ak fyzická osoba bola v minulosti vyčiarknutá zo zoznamu audítorov z dôvodu preukázateľného zneužitia informácií, ktoré sa dozvedela pri poskytovaní audítorských služieb nemôže byť zapísaná do zoznamu audítorov a získať licenciu na poskytovanie audítorských služieb.

K § 5

Obchodná spoločnosť bude zapísaná do zoznamu audítorských spoločností po preukázaní podmienok, že audítorskú činnosť v jej mene vykonávajú len audítori, ktorí sú vedení v zozname audítorov, že väčšina hlasovacích práv patrí audítorom zapísaných do zoznamu audítorov, ktorý vedie komora alebo do obdobného zoznamu, ktorý je vedený v členských štátoch Organizácie pre hospodársku spoluprácu a rozvoj, čo sa považuje za splnenie jednej z podmienok a ďalej, že väčšina členov štatutárneho orgánu, spoločníkov poverených obchodným vedením firmy a komplementárov  sú audítori zapísaní v zozname audítorov, ktorý vedie komora. Týmto je odstránené porušenie princípu stand- stillu a súčasne sú dodržané podmienky  požadované Ôsmou smernicou Rady Európskeho spoločenstva. Audítorskou spoločnosťou môže byť spoločnosť s ručením obmedzeným, verejná obchodná spoločnosť alebo komanditná spoločnosť, za predpokladu splnenia poslednej podmienky  a to zaplatenia peňažnej úhrady za zapísanie do zoznamu.

K § 6

 Audítor je oprávnený  začať  poskytovať audítorské služby dňom zapísania do zoznamu audítorov. Tento deň je zhodný s dňom vydania licencie. Audítorská spoločnosť je oprávnená  začať poskytovať audítorské služby dňom zapísania do zoznamu audítorských spoločností.  Tento deň je zhodný s dňom vydania licencie.

K § 7

Ide o obsahové vymedzenie zoznamu audítorov, pričom vzniká povinnosť priebežného aktualizovania údajov, ktoré sú obsahom zoznamu.

K§ 8

Ide o obsahové vymedzenie zoznamu audítorských spoločností, pričom vzniká povinnosť priebežného aktualizovania údajov, ktoré sú obsahom zoznamu.

K § 9

Zákon v tomto paragrafe rámcovo vymedzuje obsah audítorskej skúšky, ktorú musí uchádzač na  získanie  certifikátu absolvovať v nadväznosti na § 3 ods.1. Vymedzuje oblasti, na ktoré je audítorská skúška zameraná, ktoré vychádzajú z Ôsmej smernice Rady Európskeho spoločenstva.  Samotná audítorská skúška sa skladá z písomnej a ústnej časti. Uchádzač  musí najskôr absolvovať písomnú časť skúšky. Len na základe výsledkov písomnej časti skúšky môže pristúpiť k ústnej časti skúšky. Ak uchádzač neuspel pri niektorej čiastkovej skúške, môže absolvovať skúšku na základe písomnej žiadosti, musí však  opakovať písomnú aj ústnu časť skúšky.

K § 10

Skúšobný poriadok na vykonávanie audítorskej skúšky je predpisom komory a je vydávaný po dohode s ministerstvom.  Upravujú sa v ňom podrobnosti priebehu audítorskej skúšky, spôsob hodnotenia audítorskej skúšky skúšobnou komisiou a iné skutočnosti. 

K § 11

Uchádzač vykonáva audítorskú skúšku pred skúšobnou komisiou. Skúšobnú komisiu tvoria odborníci  z radov audítorov, zamestnancov ministerstva, ale aj  ďalších odborníkov z ekonomickej teórie a praxe. Tým sa zabezpečí náročnosť skúšky pre uchádzača  a vzniká  predpoklad, že uchádzač ovláda požadované teoretické vedomosti z tých oblastí, ktoré sú pre audit požadované.  Predsedu a členov skúšobnej komisie vymenúva a odvoláva minister financií.

K § 12

Pri vzniku skutočností, ktoré sú ustanovené v § 12  komora vyčiarkne zo zoznamu audítorov audítora alebo zo zoznamu audítorských spoločností obchodnú spoločnosť. Medzi dôvody vyčiarknutia zo zoznamu okrem  smrti, straty spôsobilosti na právne úkony sú tiež  dôvody ako je uloženie disciplinárnych opatrení ustanovených v § 21,  konkurz alebo likvidácia. V prípade vyčiarknutia zo zoznamu v dôsledku preukázateľného zneužitia informácií získaných pri poskytovaní audítorských služieb nevzniká audítorovi alebo audítorskej spoločnosti poskytovať  audítorské služby  v budúcnosti. Dňom vyčiarknutia  z príslušného zoznamu  zaniká licencia na poskytovanie audítorských služieb a audítor  alebo audítorská spoločnosť musí odovzdať komore licenciu na poskytovanie audítorských služieb.

K § 13

Do zoznamu audítorov alebo do zoznamu audítorských spoločností sa zaznamenáva pozastavenie licencie na poskytovanie audítorských služieb. Samotné pozastavenie licencie  na poskytovanie audítorských služieb nastáva v nadväznosti na  trest zákazu vykonávania činnosti spočívajúci v poskytovaní audítorských služieb. Pozastavenie licencie na poskytovanie audítorských služieb vzniká tiež na aj základe rozhodnutia disciplinárnej komisie. O pozastavení  licencie  môže písomne požiadať sám audítor alebo audítorská spoločnosť. V období pozastavenia licencie na poskytovanie audítorských služieb okrem samotného poskytovania služieb  je pozastavený aj výkon funkcie v orgánoch komory a audítor   nemôže byť volený do orgánov komory.  Počas pozastavenia licencie na poskytovanie audítorských služieb nezaniká disciplinárna zodpovednosť.  Audítor alebo audítorská spoločnosť sú povinní príslušné licencie  odovzdať na dočasné uloženie na komore.

K § 14

Audítorské služby môže audítor poskytovať na základe licencie po zapísaní do zoznamu audítorov   sám vo svojom mene a na svoj účet  alebo ako zamestnanec u audítora alebo audítorskej spoločnosti a tiež  ako spoločník tejto spoločnosti alebo štatutár.   Audítor nemôže zamestnávať na poskytovanie audítorských služieb iného audítora ak  sám  má uzavretý pracovnoprávny vzťah  alebo vykonáva inú platenú činnosť s výnimkou pedagogickej, vedeckej a publicistickej činnosti. Audítorské služby sa vykonávajú na základe zmluvy o poskytnutí audítorských služieb.  Zmluva nemusí byť uzavretá len s účtovnou jednotkou, u ktorej  budú audítorské služby poskytnuté, ale aj s iným objednávateľom (napr. potenciálny investor) za predpokladu, že s tým účtovná jednotka  s poskytnutím audítorských služieb u nej bude súhlasiť.

K § 15

Audítor musí byť nezávislý, čestný, konať svedomite, nestranne, dodržiavať právne predpisy, audítorské štandardy, predpisy komory a etický kódex. Audítor musí konať v zhode s týmito požiadavkami, aby zabezpečil čistotu audítorskej profesie. 
Výsledkom auditu účtovnej závierky je vypracovanie správy, ktorá obsahuje predpísané náležitosti. Podrobnosti  predkladania výsledkov audítorských služieb upravia audítorské štandardy.
Povinnosťou audítora alebo audítorskej spoločnosti je vedenie audítorskej dokumentácie, v ktorej sa zaznamenávajú skutočnosti, ktoré sú dôležité z hľadiska poskytovania dôkazov, podporujú názor audítora, dokazujú, že audit sa vykonal v súlade s audítorskými štandardmi. Podrobnejší obsah a forma audítorskej dokumentácie je upravená audítorskými štandardmi.  Dôraz sa kladie na skutočnosť, že informácie a skutočnosti, ktoré sú vlastníctvom audítora alebo audítorskej spoločnosti, ak sa zmluvne nedohodne inak, nesmú sa predať alebo previesť na inú osobu bez povolenia účtovnej jednotky, v ktorej boli vykonané audítorské služby  alebo jeho nástupcu.  Audítorská dokumentácia sa uchováva  desať rokov odo dňa splnenia zmluvy. Nazerať do dokumentácie majú len osoby oprávnené vykonávať dohľad z poverenia komory v rámci kontroly kvality vykonávania audítorských služieb, v rámci disciplinárneho konania, orgány činné v trestnom konaní, ak sa týka  trestné konanie audítora alebo audítorskej spoločnosti.

K § 16

Audítor má právo za účelom zabezpečenia riadneho poskytnutia audítorských služieb mať k dispozícii doklady, písomnosti, informácie, vysvetlenia, ktoré mu je povinná účtovná jednotka, obchodní partneri, ale tiež banka alebo pobočka zahraničnej banky poskytnúť. Audítor  je povinný  vychádzať zo všetkých skutočností, ktoré zistil, pričom zistené skutočnosti hodnotí jednotlivo a zároveň v ich vzájomnej súvislosti.  O vymedzených nedostatkoch, ktorých povinnosť oznámenia vyplýva z osobitných zákonov musí audítor alebo audítorská spoločnosť informovať orgán, ktorý je pre účtovnú jednotku podľa osobitných predpisov  orgánom štátneho alebo bankového dohľadu. 
Zachovávanie mlčanlivosti o skutočnostiach zistených pri audítorských službách sa viaže nielen na audítora, ale aj na všetky osoby, ktoré prišli v tejto súvislosti do styku s týmito skutočnosťami. 

K § 17

Na základe schválenia  zhromaždením komory sú povinní audítori a audítorské spoločnosti odvádzať príspevky, a komorou určené peňažné úhrady do rozpočtu komory, na jej činnosť. Výška a druh peňažných úhrad je ustanovená v predpise komory. V tomto paragrafe je stanovená povinnosť audítora a audítorskej spoločnosti oznámiť komore vznik a skončenie pracovnoprávneho vzťahu audítora alebo asistenta audítora, ktorých zamestnávajú.

K §18

Audítor a audítorská spoločnosť zodpovedajú za škodu, ktorá bola spôsobená v súvislosti s poskytovaním audítorských služieb a za tým účelom uzatvárajú poistenie o zodpovednosti za spôsobenú škodu.

K § 19

Audítor a audítorská spoločnosť nesmú poskytovať audítorské služby, ak nie sú nezávislý. Vymedzujú sa  prekážky  poskytovania  služieb v účtovnej jednotke audítorom alebo audítorskou spoločnosťou.  

K § 20

Asistent audítora sa musí  komore preukázať hodnotenie o rozsahu  účasti na auditoch, ktoré mu je audítor alebo audítorská spoločnosť povinná vypracovať.

K § 21

Stanovujú sa formy disciplinárnej zodpovednosti audítora alebo audítorskej spoločnosti, ktorými sú písomné napomenutie, pokuta, pozastavenie licencie, vyčiarknutie zo zoznamu audítorov alebo audítorských spoločností, o ktorých rozhoduje disciplinárna komisia v rámci  disciplinárneho konania. 

K § 22

Rozhodnutie disciplinárnej komisie o vyčiarknutí zo zoznamu  audítorov alebo audítorských spoločností  patrí medzi najvyšší stupeň disciplinárneho opatrenia. V prípade, ak audítor alebo audítorská spoločnosť zneužije informácie získané  v súvislosti  s poskytovaním audítorských služieb nemôže sa v budúcnosti stať audítorom alebo audítorskou spoločnosťou.  V ostatných prípadoch ustanovených v tomto paragrafe môže byť audítor alebo audítorská spoločnosť znova zapísaná do zoznamu audítorov alebo zoznamu audítorských spoločností na základe písomnej žiadosti   a splnenia podmienok  v  § 3 až 5.

K § 23

Disciplinárne konanie, ktoré je podrobnejšie rozpracované v disciplinárnom poriadku komory sa začína na návrh predsedu dozornej rady. Predseda dozornej rady podáva návrh na disciplinárne konanie do  šiestich mesiacov odo  dňa, keď sa o porušení disciplíny dozvedel, najneskôr do troch rokov odo dňa, keď k porušeniu disciplíny došlo.. O závere, ku ktorému komisia dospela,  vydá rozhodnutie, ktoré obsahuje výrok, odôvodnenie a poučenie. Voči rozhodnutiu môže obvinený podať odvolanie podľa § 24.

K § 24

Voči rozhodnutiu disciplinárnej  komisie  podľa § 23 možno podať odvolanie do pätnástich dní  od jeho doručenia. V odvolacom konaní rozhoduje prezídium, ktoré rozhodnutie disciplinárnej komisie potvrdí alebo zruší. V prípade zrušenia rozhodnutia disciplinárnej komisie disciplinárna komisia  obnovuje disciplinárne konanie, pričom je viazaná  právnym názorom prezídia.  Odvolanie voči rozhodnutiu disciplinárnej komisie má odkladný účinok.  Disciplinárne obvinený má právo  voči  právoplatnému rozhodnutiu disciplinárnej komisie podať  návrh na preskúmanie rozhodnutia súdom.

K § 25

V nadväznosti na § 3 ods. 1 uchádzač o audítora musí vykonať prax asistenta audítora v dĺžke trvania tri roky.  Na základe písomnej žiadosti po splnení podmienok stanovených v § 25 je fyzická osoba zapísaná do zoznamu asistentov audítora, ktorý vedie komora a obsahuje zákonom stanovené údaje.  Asistent audítora je v pracovnoprávnom vzťahu u audítora a pod jeho dohľadom   môže vykonávať všetky úkony, na ktoré  ho audítor splnomocní, s výnimkou podpisovania písomnej správy o výsledkoch auditu podľa § 15. Na základe písomnej žiadosti môže asistent audítora prerušiť vykonávanie  praxe asistenta na obdobie, ktorého dĺžka nepresiahne tri roky.

K § 26

V prípade, ak asistent  zneužije informácie, ktoré získal v súvislosti s výkonom činnosti asistenta alebo bol odsúdený na nepodmienečný trest odňatia slobody za úmyselný trestný čin, komora vyčiarkne túto osobu zo zoznamu asistentov audítora. K vyčiarknutiu zo zoznamu asistentov sa pristúpi aj v prípade vlastnej žiadosti asistenta a vzniku  vymedzených  objektívnych príčin.

K  § 27

Slovenská komora audítorov je profesijná organizácia , ktorá združuje audítorov, audítorské spoločnosti a asistentov audítorov. Má sídlo v Bratislave, pričom môže vytvárať územné sekcie.

K § 28

V tomto paragrafe je ustanovená náplň činnosti komory.

K § 29

Najvyšším orgánom komory je  zhromaždenie komory.  Výkonným orgánom komory je prezídium.  Navonok zastupuje komoru prezident komory. 

K § 30

Komora hospodári s majetkom, ktorého zdrojmi sú najmä členské príspevky. Činnosť komory je zameraná na rozvoj audítorskej profesie  v Slovenskej republike.

K § 31 až 33

	Komora vydáva audítorské štandardy na určenie postupov, metód a techník pri poskytovaní audítorských služieb. Tieto štandardy vychádzajú z medzinárodných audítorských štandardov a z tohto zákona. 	Na konanie vo veciach  upravených týmto zákonom sa vzťahuje správny poriadok, ak tento zákon neustanovuje inak.  

K § 34

Ide o prechodné ustanovenia na zosúladenie ustanovení pôvodného zákona s týmto zákonom.

K § 35  a 36

Tento zákon nadobúda účinnosť 1. januára 2003.